**Karácsonyi klubhírek**

Az ünnepek elmúltával szívesen osztjuk meg örömünket azokkal az olvasóinkkal, akik nem tudtak részt venni decemberi rendezvényeinken.

Szombatonként megtartottuk a hagyományos adventi gyertyagyújtásokat. December 21-én jelent meg újságunk, az OKIK Híradó. Még aznap délután jöttek hozzánk a katolikus hittanosok szép betlehemes játékukkal; sajnos, az ünnep közelsége miatt csak kevesen láthatták. Ugyanezen a napon este nagy megtiszteltetés ért bennünket. A tavalyi évhez hasonlóan – amikor dr. Laurinyecz Mihály plébános úr személyesen hozta el klubunkba a betlehemi lángot – idén is jeles személytől kaptuk e lángot, **Simonka György országgyűlési képviselő** ajándékaként. Mindezt egy szép művű mécsesben az orosházi önkormányzat két munkatársa, Nagy Ádám és Breznyik Zsolt hozta el nekünk egy békés megyei településről.

Közösségünk tagjai a december 30-i évbúcsúztatón imádkozhattak együtt a Szentföldről érkezett láng fényénél, amelyet kilenc napig biztos helyen őriztünk. Az 50 fős jó hangulatú rendezvény sikeréhez a nem mindennapi ajándék is hozzájárult, valamint **Elekes Lajos alpolgármester** úr támogatásaként a Merian foods Kft-től kapott ízletes vacsora.

Köszönet mindazoknak, akik ezt lehetővé tették számunkra.

Bánkiné dr. Borbély Mária

klubvezető